“Shu kunning o'zida kelin-kuyov yarashib ketgan, hozirgi paytda ular birga istiqomat qilmoqda” — Senat

Oliy Majlis Senati Surxondaryoda to'yida kaltak yegan kelin mojarosiga munosabat bildirdi. Bu haqda “O'zA” xabar berdi.
Ma'lum bo'lishicha, bu holat yuzasidan Oliy Majlis Senati xotin qizlar va gender tenglik masalalari qo'mitasi tomonidan o'rganishlar olib borilgan. Aniqlanishicha, bu to'y 2022 yil 6 iyunda, Surxondaryo viloyati Uzun tumanidagi “Toltugay” mahallasida bo'lib o'tgan. Voqea yuz berganidan keyin mahalladagi otaxon va onaxonlar, kelin-kuyovning yaqinlari ishtirokida voqea muhokama etilib, kuyovning qilmishi noto'g'ri bo'lgani tanqid qilingan. Yigit qilmishidan pushaymon ekanligini aytib, kelindan kechirim so'ragan. Shu kunning o'zida kelin-kuyov yarashib ketgan, va ular hozirda birga yashayotgani aytilgan.
Ta'kidlanishicha, bu kabi salbiy holatlarning oldini olish maqsadida Senatda xotin-qizlar va bolalarning huquqlari, erkinliklari hamda qonuniy manfaatlarini ishonchli himoya qilishga qaratilgan qonunchilikni takomillashtirish masalalari yuzasidan ishchi guruh tuzilgan.
Aytilishicha, hozirda ishchi guruh tomonidan sohaga oid qonunchilik hujjatlarini takomillashtirish, shu jumladan, jazo choralarini kuchaytirish yuzasidan qonun loyihasini ishlab chiqish bo'yicha keng jamoatchilik, fuqarolik jamiyati institutlari vakillari, olimlar va mutaxassislar, yoshlar fikrlari o'rganilib, takliflar yig'ilmoqda.
Oliy Majlis Senati xotin qizlar va gender tenglik masalalari qo'mitasi ayollarga, qizlarga bo'layotgan bunday zo'ravonlik holatlarini keskin qoralashini qayd etgan. Hamda yoshlarni oilaviy hayotga tayyorlashda noxush holatlarga yo'l qo'ymaslik, zo'ravonlik qilayotgan shaxslarga keskin choralar ko'rish bo'yicha ish olib borishni maqsad qilib qo'yganini qayd etgan.
Avvalroq ijtimoiy tarmoqlarda to'yda kuyov kelinni to'y vaqtida urayotgani aks etgan video tarqalgandi.
Shuningdek, Bosh prokuratura matbuot kotibi mazkur video bo'yicha ma'lumot bergan. Unga ko'ra, nikoh to'yi marosimida kelin va kuyovga o'ralgan holda shirinlik berilib, uni kim birinchi bo'lib ochish (syurpriz o'yini) o'yini o'tkazilgan. O'yin davomida kelin birinchi bo'lib shirinlikni ochgani sababli bu holatdan kuyovning jahli chiqib, kelinni bir marotaba urgan.